Qoraqalpog‘iston qishloq xo‘jaligi va agrotexnologiyalar institutini tashkil etish chora-tadbirlari to‘g‘risida

Respublikamizda oxirgi yillarda o‘quv-pedagogik jarayonga innovatsion ilg‘or va xalqaro ta’lim standartlarini joriy etish, kadrlar salohiyatini oshirish va professor-o‘qituvchilar mehnatini rag‘batlantirish, shuningdek, ta’lim muassasalarining moddiy-texnika bazasini mustahkamlash bo‘yicha qator chora-tadbirlar amalga oshirildi.
 Qishloq xo‘jaligi sohasi va tarmoqlari uchun kadrlar tayyorlash sifatini tubdan yaxshilash, fan, ta’lim va ishlab chiqarishning samarali integratsiyasini ta’minlash, hududlarning yuqori malakali kadrlarga bo‘lgan ehtiyojini qondirish maqsadida Vazirlar Mahkamasi qaror qiladi:
 1. O‘zbekiston Respublikasi Qishloq xo‘jaligi vazirligi, Oliy va o‘rta maxsus ta’lim vazirligi, Iqtisodiy taraqqiyot va kambag‘allikni qisqartirish vazirligi, Moliya vazirligi hamda Qoraqalpog‘iston Respublikasi Vazirlar Kengashining 2021/2022 o‘quv yilidan boshlab Toshkent davlat agrar universitetining Nukus filiali negizida Qoraqalpog‘iston qishloq xo‘jaligi va agrotexnologiyalar institutini (keyingi o‘rinlarda — Institut) tashkil etish to‘g‘risidagi taklifiga rozilik berilsin.
 2. Qoraqalpog‘iston qishloq xo‘jaligi va agrotexnologiyalar instituti faoliyatini tashkil etish bo‘yicha chora-tadbirlar dasturi 1-ilovaga muvofiq tasdiqlansin.
 3. Belgilansinki:
 Institutda ta’limning kredit-modul tizimi joriy etiladi. Bunda, haftada besh kunlik o‘qish hamda haftaning shanba kuni mustaqil o‘zlashtirish kuni deb belgilanadi;
 Institutning faoliyati O‘zbekiston Respublikasi Qishloq xo‘jaligi vazirligi tomonidan muvofiqlashtiriladi;
 Institutga qabul parametrlari belgilangan tartibda har yili tasdiqlanadigan respublika oliy ta’lim muassasalariga o‘qishga qabul qilishning davlat buyurtmasi parametrlaridan kelib chiqqan holda aniqlanadi.
 4. O‘zbekiston Respublikasi Qishloq xo‘jaligi vazirligi, Oliy va o‘rta maxsus ta’lim vazirligi hamda Innovatsion rivojlanish vazirligining Institutda 2021/2022 o‘quv yilidan boshlab tashkil etiladigan qo‘shma ta’lim dasturlarining o‘quv rejalari va fan dasturlari Institut tomonidan xorijiy oliy ta’lim muassasalari bilan kelishgan holda mustaqil tasdiqlanishi to‘g‘risidagi taklifi ma’qullansin.
 5. O‘zbekiston Respublikasi Qishloq xo‘jaligi vazirligi Qoraqalpog‘iston Respublikasi Vazirlar Kengashi bilan birgalikda:
 bir oy muddatda oliy ta’lim muassasalari uchun belgilangan normativlarga muvofiq Institutning tuzilmasi va ustavi tasdiqlanishini hamda belgilangan tartibda davlat ro‘yxatidan o‘tkazilishini ta’minlash;
 ikki oy muddatda Institutda o‘quv-metodik jarayonning tashkil etish, shtatlar jadvali va xarajatlar smetasini tasdiqlash, uni o‘quv-laboratoriya jihozlari va kompyuter texnikasi bilan ta’minlash bo‘yicha aniq chora-tadbirlarni amalga oshirish;
 har yilning 20-avgustiga qadar Institutni oliy ta’lim va ilmiy-tadqiqot muassasalari, tegishli yo‘nalishlar bo‘yicha ishlab chiqarish tashkilotlarining katta amaliy tajribaga ega mutaxassislaridan iborat bo‘lgan yuqori malakali kadrlar bilan tanlov asosida to‘ldirish;
 Institut professor-o‘qituvchilari, ilmiy va texnik-muhandis xodimlarining har yili O‘zbekiston hamda xorijiy davlatlarning yetakchi ta’lim muassasalarida, ilmiy-tadqiqot markazlarida, agroklasterlarda, kooperatsiyalarda va yirik ishlab chiqarish tashkilotlarida stajirovka o‘tashi bo‘yicha dasturlar tayyorlanishini hamda amalga oshirilishini ta’minlash;
 xorijiy oliy ta’lim muassasalari bilan hamkorlikda tashkil etiladigan qo‘shma ta’lim dasturlarining o‘quv rejalarini xorijiy ekspertlar ishtirokida ishlab chiqilishini ta’minlash;
 2022/2023 o‘quv yilidan boshlab Qoraqalpog‘iston tuproq iqlim-sharoitini hisobga olib, yer degradatsiyasi va atrof-muhit monitoringini zamonaviy texnologiyalar asosida olib borishda geoaxborot tizimlaridan foydalanish maqsadida Institut tuzilmasida Germaniya Xalqaro hamkorlik tashkiloti bilan hamkorlikda “Geoaxborot tizimlari” markazi va laboratoriyasini tashkil etish;
 davlat-xususiy sheriklik tamoyillari asosida yoki xususiy sektor ishtirokida Institut huzurida ilmiy ishlanmalarni amaliyotga joriy etish va talabalarning bevosita ishlab chiqarishda ishtirokini ta’minlovchi “Kichik innovatsion korxonalar”ni tashkil etish choralarini ko‘rish;
 islohotlarning hozirgi bosqichiga hamohang tarzda o‘zbek va qoraqalpoq tillarida yangi avlod darsliklari va o‘quv qo‘llanmalari turkumini xorijiy olimlar, oliy ta’lim va agrar sohada samarali faoliyat yuritayotgan mutaxassislarni jalb etgan holda tayyorlash, shuningdek, o‘quv rejalari va dasturlarini yangilash hamda qayta ko‘rib chiqish bo‘yicha ikki oy muddatda chora-tadbirlar dasturini ishlab chiqish;
 Institutning axborot-resurs markazini mahalliy va xorijiy o‘quv, ilmiy va badiiy adabiyotlar bilan ta’minlash choralarini ko‘rsin.
 6. Qoraqalpog‘iston Respublikasida moyli ekinlar seleksiyasi, urug‘chiligi, moyli ekinlarni yetishtirish va qayta ishlash sohalariga ilm-fanni tatbiq etish maqsadida Institut huzurida davlat muassasasi shaklidagi “Moyli ekinlar seleksiyasi, urug‘chiligi va yetishtirish agrotexnologiyalari” o‘quv-ilmiy markazi (keyingi o‘rinlarda — Markaz) tashkil etilsin.
 7. Quyidagilar Markazning asosiy vazifalari va faoliyat yo‘nalishlari etib belgilansin:
 moyli ekinlarni parvarishlashning bio, nano va resurstejamkor hamda intensiv texnologiyalarini qishloq xo‘jaligi ishlab chiqarishiga joriy etish;
 Institutning “Axborot-maslahat markazi” (Extension-center) hududidagi yer maydonlarida ichki va tashqi bozor ehtiyojlaridan kelib chiqqan holda, moyli ekinlarning serhosil, sho‘r va qurg‘oqchilikka, kasallik hamda zararkunandalarga chidamli, mahsulot sifati va moydorlik darajasi yuqori bo‘lgan nav va duragaylari seleksiyasi hamda urug‘chiligini yo‘lga qo‘yish;
 sug‘oriladigan va cho‘l-yaylov hududlarining tuproq-iqlim sharoitlari uchun moyli ekinlarni yetishtirish agrotexnologiyalarini ishlab chiqish;
 ilmiy xodimlarning ilg‘or innovatsion texnologiyalarni yaratish bo‘yicha tashabbuskorligini qo‘llab-quvvatlash, jismoniy shaxslarning novatorlik g‘oyalarini qishloq xo‘jaligi ishlab chiqarishiga joriy etishga ko‘maklashish;
 klasterlar, kooperatsiyalar, fermer, dehqon xo‘jaliklari va tomorqa yer egalari uchun moyli ekinlarni yetishtirish bo‘yicha ko‘rgazmali o‘quv-seminarlarni tashkil etish hamda tavsiyalar ishlab chiqish.
 8. O‘zbekiston Respublikasi Qishloq xo‘jaligi vazirligi, Innovatsion rivojlanish vazirligi, Oliy va o‘rta maxsus ta’lim vazirligi, Oliy attestatsiya komissiyasining 2022-yildan boshlab Institutning ilmiy salohiyatini oshirish uchun oliy ta’limdan keyingi ta’lim (doktorantura)ga qishloq xo‘jaligi ixtisosliklari bo‘yicha qabul parametrlarini 3 barobarga oshirish hamda mintaqadagi boshqa oliy ta’lim va ilmiy tashkilotlarning imkoniyatlaridan kelib chiqib, ixtisoslashgan ilmiy kengash tashkil etish to‘g‘risidagi taklifi ma’qullansin.
 9. O‘zbekiston Respublikasi Qishloq xo‘jaligi vazirligi, Tashqi ishlar vazirligi, Oliy va o‘rta maxsus ta’lim vazirligi, “El-yurt umidi” jamg‘armasi bilan birgalikda:
 nufuzli xorijiy ilmiy tashkilotlar bilan hamkorlikda loyihalarni amalga oshirish va Institutning ilmiy pedagogik xodimlarini xalqaro anjumanlarda ishtirokini ta’minlash;
 2021-yil 15-iyulga qadar Institut va Vyetnam agrar universiteti bilan birgalikda sholichilik yo‘nalishida qo‘shma fakultet tashkil qilish bo‘yicha hamkorlik aloqalarini o‘rnatsin;
 2021/2022 o‘quv yilidan boshlab dunyoning Yaponiya, Xitoy, Rossiya, Janubiy Koreya va boshqa rivojlangan davlatlarning sholichilikka va qishloq xo‘jaligi ekinlari yetishtirishga ixtisoslashgan muassasalarida Institutning yosh istiqbolli kadrlari va ilmiy-pedagogik xodimlarini maqsadli ravishda xorijda malakasini oshirish va stajirovkaga yuborish bo‘yicha aniq chora-tadbirlarni belgilasin.
 10. O‘zbekiston Respublikasi Innovatsion rivojlanish vazirligi Qishloq xo‘jaligi vazirligi hamda Qoraqalpog‘iston Respublikasi Vazirlar Kengashi bilan birgalikda uch oy muddatda hududning tuproq-iqlim sharoitidan kelib chiqib, moyli ekinlarning serhosil, kasallik va zararkunandalarga chidamli, mahsulot sifati va moydorlik darajasi yuqori bo‘lgan nav va duragaylari seleksiyasi hamda urug‘chiligini yo‘lga qo‘yish bo‘yicha maqsadli fundamental va amaliy loyihalar tanlovini e’lon qilsin.
 11. Qoraqalpog‘iston qishloq xo‘jaligi va agrotexnologiyalar instituti huzuridagi “Moyli ekinlar seleksiyasi, urug‘chiligi va agrotexnologiyasi” o‘quv-ilmiy markazining tuzilmasi 2-ilovaga muvofiq tasdiqlansin.
 12. Quyidagilar:
 a) Institut faoliyatini moliyalashtirish manbalari etib quyidagilar belgilansin:
 O‘zbekiston Respublikasi Davlat budjeti mablag‘lari;
 to‘lov-kontrakt asosida o‘qitishdan tushadigan mablag‘lar;
 xo‘jalik faoliyatidan va shartnoma asosida xizmatlar ko‘rsatishdan tushadigan tushumlar;
 xalqaro moliya institutlari va donor tashkilotlarning texnik ko‘magi va grantlari;
 jismoniy va yuridik shaxslarning homiylik xayriyalari;
 qonunchilik hujjatlari bilan taqiqlanmagan boshqa manbalar;
 b) Markaz faoliyatini moliyalashtirish manbalari etib quyidagilar belgilansin:
 O‘zbekiston Respublikasi Davlat budjetidan davlat ilmiy-texnik dasturlari doirasida bajariladigan maqsadli fundamental, ilmiy-amaliy va innovatsion loyihalar moliyalashtirib borilishini ta’minlash uchun ajratiladigan mablag‘lar;
 xo‘jalik faoliyatidan va shartnoma asosida xizmatlar ko‘rsatishdan tushadigan tushumlar;
 xalqaro moliya institutlari va donor tashkilotlarning texnik ko‘magi va grantlari;
 jismoniy va yuridik shaxslarning homiylik xayriyalari;
 qonun hujjatlari bilan taqiqlanmagan boshqa manbalar.
 13. Belgilab qo‘yilsinki, Institutni saqlash xarajatlari 2021-yilda O‘zbekiston Respublikasining respublika budjetidan birinchi darajali budjet mablag‘larini taqsimlovchi sifatida O‘zbekiston Respublikasi Qishloq xo‘jaligi vazirligiga ajratiladigan mablag‘lar doirasida amalga oshiriladi, 2022-yildan boshlab esa O‘zbekiston Respublikasi Davlat budjeti parametrlarida nazarda tutiladi.
 14. Qoraqalpog‘iston Respublikasi Vazirlar Kengashi Institutga xorijdan va O‘zbekiston Respublikasining boshqa hududlaridan ishga taklif etilgan mutaxassislarni turar joy bilan ta’minlash maqsadida Nukus shahrida qurilayotgan arzon uy-joylardan imtiyozli shartlar asosida ehtiyojdan kelib chiqqan holda ajratilishini ta’minlasin.
 15. O‘zbekiston Respublikasi Qishloq xo‘jaligi vazirligi, Qoraqalpog‘iston Respublikasi Vazirlar Kengashining:
 Institutga Toshkent davlat agrar universiteti Nukus filialining Qoraqalpog‘iston Respublikasi, Nukus shahri, Q. Abdanbetov ko‘chasida joylashgan bino va inshootlarini tegishli hududi bilan birgalikda operativ boshqaruv huquqi asosida tekin berish, uning o‘quv va laboratoriya jihozlari, transport vositalari, qishloq xo‘jaligi texnikalari, kompyuter texnikalari, o‘quv adabiyotlari hamda boshqa mol-mulkini topshirish;
 Toshkent davlat agrar universiteti Nukus filialining barcha talabalarini Institutning mos ta’lim yo‘nalishlari va mutaxassisliklariga o‘tkazish hamda 2021/2022 o‘quv yilidan boshlab bitiruvchi kurs talabalariga belgilangan tartibda Institut diplomini berish;
 boshqa hududlardan ishga qabul qilingan professor-o‘qituvchilarni Institutda faoliyat yuritgan davrida turar joy bilan ta’minlash to‘g‘risidagi takliflari ma’qullansin.
 16. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha o‘rinbosari Sh.M. G‘aniyev, O‘zbekiston Respublikasi qishloq xo‘jaligi vaziri J.A. Xodjayev hamda Qoraqalpog‘iston Respublikasi Vazirlar Kengashi Raisi Q.R. Sariyev zimmasiga yuklansin.